Afgørelse nr. 3/2002 truffet af Associeringsrådet EU-Polen

af 23. oktober 2002

om forlængelse af den periode, der er anført i artikel 8, stk. 4, i protokol nr. 2 om EKSF-stålprodukter til Europaaftalen

(2003/545/EF)

ASSOCIERINGSRÅDET HAR -

under henvisning til Europaaftalen om oprettelse af en associering mellem De Europæiske Fællesskaber og deres medlemsstater på den ene side og Republikken Polen på den anden side(1), særlig artikel 8, stk. 4, i protokol nr. 2 om EKSF-stålprodukter til Europaaftalen, og

ud fra følgende betragtninger:

(1) Ifølge artikel 8, stk. 4, i protokol nr. 2 om EKSF-stålprodukter til Europaaftalen i det følgende benævnt protokol nr. 2, kan Polen i løbet af de første fem år efter aftalens ikrafttræden som en afvigelse fra stk. 1, nr. iii), undtagelsesvis, hvad angår EKSF-stålprodukter, yde offentlig støtte til strukturomlægning, forudsat at dette kan gøre de begunstigede virksomheder levedygtige under normale markedsvilkår ved udgangen af strukturomlægningsperioden, at støttebeløbet og -intensiteten er strengt begrænset til, hvad der er absolut nødvendigt for at genskabe virksomhedernes konkurrenceevne, og at støtten nedsættes gradvis, og at strukturomlægningsprogrammet er knyttet til en generel rationalisering og indskrænkning af produktionskapaciteten i Polen.

(2) Den indledende femårsperiode udløb den 31. december 1996.

(3) Polen anmodede om en forlængelse af ovennævnte periode i april 1997.

(4) Associeringsrådet skal i overensstemmelse med artikel 8, stk. 4, sidste punktum, i protokol nr. 2 og under hensyntagen til den økonomiske situation i Polen tage stilling til, om femårsperioden kan forlænges.

(5) Det er hensigtsmæssigt at forlænge den pågældende periode, således at den løber i yderligere otte år regnet fra den 1. januar 1997 eller indtil Polens tiltrædelse af Den Europæiske Union afhængigt af, hvilken begivenhed der indtræffer først -

TRUFFET FØLGENDE AFGØRELSE:

Artikel 1

Perioden, hvori Polen undtagelsesvis, hvad angår EKSF-stålprodukter, kan yde offentlig støtte til strukturomlægning under de betingelser, der er anført i artikel 8, stk. 4, i protokol nr. 2, forlænges, således at den løber i yderligere otte år regnet fra den 1. januar 1997 eller indtil Polens tiltrædelse af Den Europæiske Union afhængigt af, hvilken begivenhed der indtræffer først. Forlængelsen er betinget af, at kravene i denne afgørelses artikel 2 og 3 opfyldes.

Artikel 2

Polen forelægger et strukturomlægningsprogram og forretningsplaner for Kommissionen for De Europæiske Fællesskaber, som opfylder kravene i artikel 8, stk. 4, i protokol 2, og som er blevet evalueret og godkendt af den nationale myndighed for statsstøttekontrol (Kontoret for Konkurrence og Forbrugerbeskyttelse).

Artikel 3

Kommissionen giver en endelig vurdering af, om strukturomlægningsprogrammet og forretningsplanerne opfylder kravene i artikel 8, stk. 4, i protokol nr. 2. Rådet for Den Europæiske Union tager stilling til, om programmet og planerne er i overensstemmelse med kravene i nævnte artikel.

Planernes gennemførelse kontrolleres løbende af Kommissionen på vegne af Fællesskabet og af den nationale myndighed for statsstøttekontrol (Kontoret for Konkurrence og Forbrugerbeskyttelse) på vegne af Polen.

Artikel 4

Denne afgørelse træder i kraft på dagen for associeringsrådets vedtagelse heraf.

Udfærdiget i Bruxelles, den 23. oktober 2002.

På associeringsrådets vegne

P. S. Møller

Formand

(1) EFT L 348 af 31.12.1993, s. 2.